# Til Årsmeldingen:

# Fotballgruppens oppsummering av sesongen 2012

Fotballstyret har hatt følgende sammensetning i 2012:

Leder Bengt Rebnord Olsen (også hovedstyrerepresentant)

Kasserer Rune Slotten

Styremedlemmer Bjørn Hustoft (sportslig leder)

Thomas Heimark

Rune Øen (anlegg- og materialforvalter, også hovedstyrerepresentant)

Terje Utslåttøy (medlemsregister)

Rune Torgersen

Andreas Grimen

Det ble avholdt 6 formelle styremøter i fotballgruppen i 2012. Det har også vært avholdt møter med sportslig utvalg, trener/leder-møter med lagene, møter med andre klubber og fotballkretsen og noen kurs.

Fotballstyret har hatt to faste representanter i hovedstyret i 2012.

Fotballgruppen ledet i høst prosessen med valg av ny utstyrsleverandør, og har valgt å fortsette med MxSport og Adidas, og inngått en avtale som gjelder fra og med 1.1.2013.

Avtalen er gyldig i 3-tre-år.

Sportslige resultater.

Bønes IL Fotball hadde i 2012 i underkant av 50 påmeldte lag i 5’er, 7’er og 11’er-seriene tilsammen. Som i tidligere år var aktiviteten stor, og det ser ut til å fortsette på omtrent samme nivået i 2013.

Av sportslige resultater nevner vi at Gutter 99 kom til kretsmester-finalen der det ble tap for FK Fyllingsdalen.

Junior 2 ble kretsmester i 4. divisjon.

Menn Senior lå i bunnen sin 6. divisjonsavdeling til ferien, men plassen i 6. divisjon ble sikret med godt spill utover høsten.

Seniorlaget har fra 1. januar 2013, fått Claus Lundekvam inn i trenerapparatet. Målet for 2013 er opprykk til 5. divisjon.

Damelaget endte til slutt på 6. plass i 4. divisjon. Divisjonen var lagt opp slik resultatene i vårsesongen dannet grunnlaget for en seedet gruppe i høstsesongen. Vi nådde målet om å havne i denne gruppen, men en utfordrende høst med skadeplager og andre utfordringer, gjorde at resultatene i høst har vært under pari.

De fleste damespillerne holder også junioralder, og mange spilte også for vårt Damer Junior-lag. Laget "rykket opp" etter vårsesongen, og endte til slutt på 3. plass i Junior 1. divisjon (øverste nivå).

Damegruppen avsluttet sesongen med sesongavslutning i Paris. En sosial tur, samt kamp mot et lokalt fransk lag (på fransk nivå 3). Kampen vant vi 3-2.

Damer Senior-lag gjennomførte en bra sesong i 2012 og satser videre i 2013.

Vi har i 2012 kommet i gang med et spennende prosjekt med sonetreninger i samarbeid med Frøya, Lyngbø, Vadmyra, Kjøkkelvik, Olsvik, Mathopen og selvfølgelig Bønes.

Dette har kommet i stand på initiativ fra HFK. Vi har to grupper, en for G97/98 og en for 99. Vi er ca. 20 spillere i hver gruppe. Vi har gjennomført treninger hver søndag fra slutten av november og til nå.

Dette er et tilbud til både de beste spillerne i disse klubbene og selvfølgelig en utvikling for trenere som er involvert. Fra Bønes har Trond Eikill vært med noen treninger, Ronny Christophersen og Bjørn Hustoft har vært med på alle treningene. Vi har gjennomført en turnering mot andre sonelag og kretslagene og fikk veldig gode tilbakemeldinger både på spillere og trenere etter turneringen. Dette fortsetter i 2013 og vil bli et permanent opplegg.

Fotballgruppen talte pr 31.12.2012 100 jenter 6-12 år, 69 jenter 13-19 år, 75 gutter 6-12 år, 137 gutter 13-19 år og 32 menn over 20 år; til sammen 413 aktive medlemmer – en nedgang på 98 fra 2011.

Det var 72 lagledere.

Vi hadde i 2012 tre rekrutteringsdommere og en kretsdommer.

Anleggsforhold

Banekapasitet, spesielt ift. kunstgressbanen i Fjellsdalen, er Bønes-fotballens største utfordring. Fordelingen av treningstider går greit, men det er for lite treningstid og –plass i sesongen. Dårlig/manglende kommunalt vedlikehold av banen i Fjellsdalen har ført til at kunstgressdekket allerede er nedslitt og modent for utskifting. Grusbanene på Bønesbanen og Bønestoppen er heller ikke i særlig god stand.

Da det i de siste årene har vært mye snø, som har medført mye dugnad med snømåking, ble det bestemt i august, å investere i en brøytetraktor, finansiert med midler fra fond. Dermed har banen vært åpen og spillbar i hele vinter.

Økonomi

Fotballgruppen gikk med et underskudd på kr. 100.233 i 2012. Underskuddet vil bli dekket inn med overføring fra annen egenkapital.

Årsaken til underskuddet er store ekstrakostnader forbundet med skifte av utstyrsleverandør.

Klubbutvikling

Fotballstyret satser på trenerkompetanse som den viktigste måten å utvikle fotballgruppen videre på. På grunn av liten interesse, har det ikke vært gjennomført noen kurs i 2012.

Fotballgruppen arrangerte også i 2012 TINE fotballskole for elever fra Bønes og Fjellsdalen skoler.

Fotballgruppen har satt i gang flere markedsaktiviteter for å hente inn midler til forbedring av anleggssituasjonen og klubbutviklingen ellers. Vi har kommet godt i gang med salg av reklameplass (skilter) i Fjellsdalen, og hadde ved årsslutt ca. 30 tre-års avtaler med sponsorer på dette. Vi produserte igjen en Bønes IL-kalender, og solgte reklame i kalenderen og på BILs nettsider. I tillegg mottok vi bingopenger og grasrotmidler.

For Fotballgruppen i Bønes IL

Bengt Rebnord Olsen